Kaliňák, Robert, podpredseda vlády a minister vnútra SR (2015-05-14):
Ďakujem pekne, pán predseda. No tak, samozrejme, pán poslanec Beblavý utiekol, ako je to jeho dobrým zvykom, pretože by nemohol počúvať realitu. Pán Hlina, vy nemáte historickú pamäť a príde chvíľa, raz, keď možno, alebo vlastne to je úplne jedno. Nie ste dôležitý pre to, aby sme sa vami zaoberali. Pretože napríklad pani Pőtheová bojovala v Markíze za demokraciu v čase, keď vy ste nosili to tričko HZDS v roku ´98. Bola na tej správnej strane, dokiaľ vy ste si mýlili dojmy s pojmami a obdivovali ste veľkého vodcu. To je ten základný, obrovský rozdiel. To je ten základný rozdiel medzi ľuďmi a medzi tým, čo vo svojom živote naozaj dokázali. V čase, keď bola demokracia, Markíza ohrozená, tam práve vtedy stála na čele, spovedala politikov v rôznych diskusných reláciách. Bola veľmi nepríjemnou novinárkou. A novinári boli vždy strážcami demokracie, tak ako to tu často rozprávate. Ale je pravda, že odkedy v klube KDH sa povie iný názor, tak sa poslanci vyhadzujú, tak je pravda, že tá demokracia už vám blízka nie je. Že si to slovo vôbec niekedy máte odvahu zobrať do úst, to je pre mňa úplne šokujúce. A k pánovi poslancovi Beblavému a k tomu, že kto je najlepší. Tak aby sme si, bolo jasné: raz budete so svojimi slovami konfrontovaný, raz budete v tej koalícii vládnej a budete uzatvárať dohody. Momentálne sa vymieňa predsedníčka Úradu pre ochranu osobných údajov len preto, lebo pani Kročianová odstúpila. Viete, po kom nastúpila pani Kročianová? Aby sme si tu pripomenuli reálne hodnoty. My na rozdiel od vás, pán Hlina, sme rešpektovali to, že na čele tohto úradu by mal stáť niekto z opozície. A tak v roku 2006, keď prišla táto vláda, sme nerobili zmeny a pán Gyula Veszelei, ktorý bol koaličnou dohodou podpísaný – čiže aký nominant? – čisto politický nominant, čisto politický nominant. Tam, kde vy sedíte v tom klube teraz, sa podpísala, tam, kde hájite tie farby, sa podpísala koaličná zmluva a pán Gyula Veszelei sa stal predsedom Úradu na ochranu osobných údajov. A keď prišiel SMER, ten pre vás nenávidený, sme ho nechali, pretože sme to považovali za kontrolnú funkciu. To je demokracia. Nechali sme ho tam celé štyri roky, predsedal opozičný predseda na čele tohto úradu. A keď sme potom žiadali potom vládu Ivety Radičovej, aby tam dala opozičného, veď tak by to malo byť, tak to celá koaličná rada odmietla. Rozumieme sa, pán Hlina? Ak vy chcete niekomu tuná spovedať svedomie, spovedajte si ho vo vlastnom klubu najprv. Vo vlastnom klube, kde odvolávate ľudí len preto, lebo majú iný názor, ako máte vy. S vami príde totalita, pán Hlina. To je presne: vy, lebo len váš názor je správny. Vás nezaujíma história, neštudujete. Pán Beblavý tu čo obhajoval konkrétne? Bol súčasťou tej koalície, bol taký istý politický nominant. Akurát SMER nechal pána Gyula Veszeleia, už z mena je jasné, ani možnože ho nevyslovujem dobre. Ja som sa s ním musel boriť celý čas, pretože sme robili spolu Schengen. Nebolo to jednoduché, ale nerobili sme rozdiely, či je smerácky alebo nie je smerácky. Nedávali sme tam ľudí, ako vy hovoríte, vašich, lebo ste SMER. Vy viete sám, že klamete. Vy viete sám, že klamete, ale pre vás je to pracovná metóda. Vy ste pravdu nepovedali, no snáď možno, keď ste nastupovali do prvého ročníka základnej školy. My sme nechali opozičného predsedu na čele toho úradu. Je to tak? To je proste pravda, to je proste pravda. A nová vláda Ivety Radičovej odmietla vymeniť. O čom hovoril pán Beblavý, o čom hovorila pani Žitňanská? Mohli to dokázať, mohli v roku 2011 nominovať niekoho z opozície. Nemusel to byť SMER, veď nie sme jediná, neboli sme vtedy jediná opozičná strana. Len neurobili ste to. Robíte tu divadlo okolo voľby šéfa NKÚ. Úrad na ochranu osobných údajov je niečo podobné v oblasti práve osobných údajov. Ale my sme to dodržali na rozdiel od vás, vy ste to slovo nedodržali a popravili ste túto tradíciu, popravili ste tú tradíciu. Ste v tom klube, ktorý to presne urobil, a hrdo sa k tomu hlásite. Čiže ešte raz to zhrniem. Pán Beblavý tu mal vystúpenie, ako je to tu hrozné a čo všetko. Pani Pőtheová v roku 1996 až 1998 bola presne v Markíze v čase, keď ju napádalo HZDS. Aj možno práve preto si ju za blízku spolupracovníčku zvolil ešte doktor Ernest Valko. Sú ľudia, ktorí vo svojom živote preukázali, že majú chrbtovú kosť. To je niečo, čo netušíte a neviete nájsť presne na tom röntgene. Majú chrbtovú kosť a vedeli sa postaviť za svoje hodnoty. A keď prišiel SMER v roku 2006, ešte raz to zopakujem, potvrdili sme, že to bude patriť opozícii a nechali sme tam nominanta vtedy ešte SMK, ktorý bol podpísaný koaličnou zmluvou. To je niečo, čo budete robiť, keď raz budete vo vláde. To presne budete robiť. A vtedy sa vás budem pýtať: Vážne? Kde sú tie vaše ostré slová, pán Hlina? Kde sú? Kde je vaša obrovská – čo, ako tomu hovoríte? – osobnosť? Ani do jedného vrecka na nohaviciach sa vám nezmestí, pretože vtedy hneď zabudnete na to, že ste tu dávali televízory a všetky tie veci, ktoré súvisia s nedemokraciou. Nikdy ste proti tomu neprotestovali. Nič podobného sa neudialo. Vtedy ste všetci ticho mali sklopené uši. Fakty. Viete, vy postupujete totižto podľa, podľa takej tej teórie, neviem, či Darwin vtedy hovoril, že keď ti nesedí, keď ti fakty nezodpovedajú tvojej teórii, treba vymeniť fakty. A to je to, čo robíte. Ale v tomto prípade fakty hovoria jasnou rečou. Pozrite si históriu Úradu na ochranu osobných údajov. Pozrite si, aký tam bol predseda v čase prvej vlády SMER-u, čo sa dialo počas vlády Ivety Radičovej, že boli kvôli tomu hádky v samotnej koalícii, tak nakoniec ste boli voči všetkému. A čo sa potom stalo? Čiže ak chcete niekomu spytovať svedomie, spytujte si tých kolegov, s ktorými teraz sedíte v jednom klube. A pre pána Beblavého patrí to isté. Ani jedno slovo som vtedy nepočul. Ani jedno slovo som vtedy nepočul, že: viete, čo, pani premiérka, alebo hocikto, kto o tom rozhodoval, lebo však predseda vlády to nemal na starosti, pán Beblavý sa nepostavil a nepovedal: chlapci, ale nemali by sme tam mať nášho človeka, mal by tam byť taký ten, viete, odborník, mal by vyhrať ten najlepší, tieto všetky veci. Všetci ste boli ticho. Všetci ste boli ticho. A dnes jediné, čo viete, je proste snažiť sa deštruovať. Ale s tým, bohužiaľ, sa pre Slovensko veľa urobiť nedá, to je príliš málo. To je príliš málo. To je proste štekanie za plotom. (Potlesk.)